Вячыста Кракаў

«Вячы́ста» (па-польску: Wieczysta) — польскі футбольны клюб з гораду Кракава. Заснаваны ў 1942 годзе. Гісторыя У час нацысцкай акупацыі Польшчы палякам не дазвалялася браць удзелу ў арганізаваных спартовых імпрэзах. Каб абыйсьці гэтыя забароны, некаторыя футбольныя спаборніцтвы таемна ладзіліся на сенажацях Ракавіцаў, якія тады былі вёскай на ўскрайку Кракава. Зь цягам часу мясцовая супольнасьць з ініцыятывы Эдварда Ігнашэўскага пастанавіла заснаваць спартовы клюб, і гэтак у 1942 годзе была ўтвораная «Вячыста». У 1950-я і 1960-я гады «Вячыста» выступала ў лігах клясы А і Б, якія тады былі чацьвертым і пятым узроўнямі польскай футбольнай сыстэмы. У 1966 годзе польская лігавая сыстэма была рэарганізаваная, у выніку чаго зьявілася Трэцяя ліга. «Вячыста» была ўлучаная ў акруговую лігу польскай сыстэмы. Выступы на гэтым узроўні цягнуліся нядоўга, бо ў 1968 годзе каманда была паніжаная ў клясу А (пяты ўзровень), а праз год каманда апусьцілася на шосты ўзровень. У апошнія дзесяцігодзьдзі XX стагодзьдзя «Вячыста» спаборнічала на рэгіянальным узроўні. «Вячыста» прыцягнула ўвагу ў чэрвені 2020 году, калі бізнэсовец Войцех Квецень інвэставаў у клюб. Новае кіраўніцтва ўклала значныя сродкі і прыцягнула вядомых трэнэраў і гульцоў з найвышэйшых лігаў. У 2021 годзе «Вячыста» прабілася ў Чацьвертую лігу, фінішаваўшы першай у другой групе акруговай лігі. На той час гэта быў найбольш заможны аматарскі клюб у краіне, а цягам сэзону ў 28 матчах былі здабытыя 28 перамог з розьніцай загнаных і прапушчаных галоў 216-8. 29 верасьня 2021 году клюб у матчы Кубка Польшчы выгуляў клюб Першай лігі «Хробры» зь лікам 2:1, пракрочыўшы ў 1/16 фіналу турніру. Каманда хутка пракрочыла праз Чацьвертую лігу. У сэзоне 2022—2023 гадоў у Трэцяй лізе каманду чакала расчараваньне, бо прабіцца вышэй не атрымалася. У той сэзон каманда часта зьмяняла трэнэраў, бо цягам таго розыгрышу каманду ачольвалі Францішак Смуда, Дарыюш Мажац і Войцех Лабадзінскі. У чэрвені 2023 году «Вячыста» замяніла Лабадзінскага на Мацея Мусялу, які падпісаў аднагадовы кантракт. «Вячыста» ўзмацніла склад перад сэзонам 2023—2024 гадоў пасьля прыходу былых гульцоў зборнай Польшчы, як то Міхала Паздана, Рафала Петшка і Яцка Гуральскага, а таксама дасьведчаных футбалістаў Сашы Жывэца і Крыстофа Кнасьмюльнэра. 18 жніўня, не зважаючы на тое, што клюб адставаў ад лідэра групы IV «Сяркі» толькі на адзін пункт, Мусяла быў звольнены і заменены былым гульцом «Вячыстай» Славамерам Пешкам. Па заканчэньні сэзону каманда трапіла ў Другую лігу. Праз год «Вячыста» ня здолела заняць месца, якое давала аўтаматычнае павышэньне, аднак 15 чэрвеня 2025 году клюб атрымаў месца ў Першай лізе, узяўшы перамогу над «Хайнічанкай» зь лікам 2:0 у фінале плэй-оф за павышэньне. Гэтак жа сама праз год кракаўцы забясьпечылі сабе выхад у Экстраклясу, адолеўшы супернікаў у турніры плэй-оф. Крыніцы Вонкавыя спасылкі Афіцыйны сайт.